Regler for ydelse af underlicens i forbindelse med udnyttelse af eurovisionsrettigheder på betalings-tv-kanaler

(1999/C 248/05)

(EØS-relevant tekst)

Som en yderligere forpligtelse ud over de almindelige regler om ikke-EBU-medlemmers adgang til eurovisionssportsprogrammer, som blev vedtaget den 24. februar 1993, gælder følgende regler, når kollektivt erhvervede rettigheder skal udnyttes på et medlems egen betalings-tv-kanal.

i) Hvis et eurovisionsmedlem har til hensigt at benytte Eurovisions sportsprogrammer på sin egen betalings-tv-kanal (betaling pr. set udsendelse, betaling pr. kanal eller, med forbehold af nr. v), en kanal, som er en del af en digital pakke eller en kabeltv-grundpakke), tilbyder medlemmet konkurrerende betalings-tv-kanaler i den samme betalings-tv-kategori og i samme land mulighed for at gøre det samme.

"At gøre det samme" betyder:

- eventuelt nøjagtig samme embargo som for medlemmets egen betalings-tv-kanal

- nøjagtig samme turneringer som dem, der sendes på medlemmets egen betalings-tv-kanal (f.eks. kvalifikationsrunder, mixed double-turnering, alt op til kvartfinalerne osv.). Hvis medlemmet viser en blanding af turneringer, som finder sted samtidig, eller i det mindste overlapper hinanden delvis i tid, kan ikke-medlemmet vælge at vise sin egen blanding, medmindre vedkommende foretrækker at vise et bestemt sportsarrangement i sin helhed, eller

- turneringer, der kan sammenlignes med eller svarer til dem, der vises på medlemmets egen betalings-tv-kanal (f.eks. vil medlemmet ud af ti kampe, der kan vises på betalings-tv, måske vælge at vise fem på sin egen kanal og tilbyde fem tilsvarende kampe til den konkurrerende betalings-tv-kanal). Hvis ikke-medlemmet ikke finder, at der er tilbudt "tilsvarende turneringer", har vedkommende ret til at kræve rettighederne til nøjagtig samme turneringer

- nøjagtig samme sendetid som den, der tilbydes på medlemmets egen betalings-tv-kanal (f.eks. højst to timer om dagen).

ii) Medlemmet kan frit tilbyde ikke-medlemmet mere favorable vilkår.

iii) Det gebyr, der skal betales af ikke-medlemmet, skal på rimelig måde afspejle de betingelser, hvorpå rettighederne blev opnået af eurovisionsmedlemmet, især under hensyntagen til rettighedernes supplerende karakter, udsendelsens omfang og sendetid, og i hvilke(n) af de tre i nr. i) nævnte betalings-tv-kategorier kanalen operer samt antallet af dens abonnenter, det månedlige abonnement eller betaling pr. set udsendelse.

Den samme prispolitik gælder, hvis et medlem indrømmer et ikke-medlem retten til betalings-tv-dækning uden selv at udøve retten.

Hvis der er uenighed om gebyret, afgøres sagen ved voldgift i overensstemmelse med punkt 5 i de generelle regler om ikke-EBU-medlemmers adgang til Eurovisions sportsprogrammer.

iv) Medlemmet skal i overensstemmelse med de foregående afsnit gøre ikke-medlemmer opmærksomme på enhver mulighed for sendetid til deres betalings-tv-kanaler i tilstrækkelig god til forud for arrangementet, men under ingen omstændigheder senere end:

- tre måneder før De Olympiske Lege, verdensmesterskaberne og europamesterskaberne i fodbold samt verdensmesterskaberne i atletik, og

- to måneder før ethvert andet sportsarrangement.

v) Kanaler, som ikke er en del af en digitalpakke (grundpakke) eller kabel-tv-grundpakke, er ikke omfattet af ovenstående regler, hvis den samme programservice samtidig sendes analogt eller digitalt til fri modtagelse i det samme land.

Hvis det drejer sig om en paneuropæisk sportskanal, gælder det samme, hvis udsendelsen sendes med minst en speakerkommentar på et af de større europæiske sprog til fri modtagelse i hele den europæiske radiofonizone, og hvis den samme udsendelse af hensyn til den respektive lokale seerkreds samtidig stilles til rådighed som led i en digital pakke eller en kabel-tv-grundpakke med lokal speakerkommentar.